钦定古今图书集成/明伦汇编/官常典/第564卷 > 赵匡凝
## 钦定古今图书集成/明伦汇编/官常典/第564卷 > 赵匡凝

按《唐书赵德𬤇传》：“德𬤇子匡凝嗣。匡凝字光仪，由唐
州刺史自为山南东道节度留后，昭宗即授节度使，
不三年，以威惠闻，累迁检校太尉兼中书令。匡凝矜
严盛饰，前后持鉴自照。全忠之败清口，匡凝与奉国
节度使崔洪、河东李克用、淮南杨行密约合兵攻全
忠。会方城镇遏使度轸奔全忠，发其谋。全忠移书切”
责，使氏叔琮攻唐州，刺史赵匡璠降。进围隋州，执剌
史赵匡璘，斩首五千级；拔邓州，执刺史国湘。匡凝惧，
乞盟。全忠使亲将陈俊、王绅入叔琮军，崔洪留之，绅
亡归。洪与行密欲邀友恭军，不克。会河东客伊超使
淮南还，过蔡，洪亦留之，因是并俊送全忠，以部将苛
拘为解。遣兄贤入质，全忠还之，质洪子于汴。全忠使
贤调蔡州卒二千出戍，将行，大将崔景思不悦，杀贤。
洪惧，驱民趋申州，遂奔行密，麾鼓亘百馀里，武昌杜
洪邀之，弗及，蔡士多亡去，从者才二千人。天祐元年，
封匡凝为楚王。时诸道不上供，唯匡凝岁贡赋天子。
全忠方图天下，遣人谕止之，匡凝流涕曰：“吾为国屏
翰，渠敢有他志！”副使王筠劝绝全忠，全忠怒，出兵攻
之。弟匡明大破汴军于邓州，因劝匡凝与王建连和。
及荆南成汭败，匡凝取江陵，表匡明为荆南节度留
后，有诏拜检校司徒、荆南节度行军司马。全忠以其
兵分可图也，乃使杨师厚攻匡凝，自将中军继之，屯
临汉。匡凝遣客谢囚不遣，败荆南救兵，俘其将。全忠
循江而南，师厚由阴谷伐木为梁。匡凝以兵二万濒
江战，大败，乃燔州，单舸夜奔扬州。行密见之曰：“君在
镇，轻车重马输于贼，今败，乃归我耶？”筠自杀。全忠以
师厚为山南东道节度留后，遂趋江陵。匡明亦谋奔
淮南，子承规谏曰：“昔诸葛兄弟分仕三国，若适扬州，
是自取疑也。”匡明谓然，乃趋成都。王建待以宾礼，授
武信军节度使，分其众为崇义、勇义、顺义、广义四都，
全忠遂有荆南。